ศบค. ผ่อนปรนมาตรการระยะ 3 ลดเวลาเคอร์ฟิว พร้อมขยายเวลาเปิดห้าง เปิดฟิตเนส ร้านนวดแผนไทยและโรงหนัง
ศบค. ผ่อนปรนมาตรการระยะ 3 ลดเวลาเคอร์ฟิว พร้อมขยายเวลาเปิดห้าง เปิดฟิตเนส ร้านนวดแผนไทยและโรงหนัง พลเอก สมศักดิ์ รุ่งสิตา เลขาธิการสภาความมั่นคงแห่งชาติ (สมช.) แถลงผ่านศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ว่าที่ประชุม ได้พิจารณาผ่อนปรนกิจกรรมและกิจการในระยะที่ 3 ได้แก่ การผ่อนผันการใช้อาคารสถานที่ของโรงเรียนและสถาบันการศึกษา เพื่อใช้คัดเลือกหรือสอบคัดเลือกในการอบรมระยะสั้น แต่ยังไม่เปิดให้มีการเรียนการสอน รวมทั้งจะมีการให้เปิดโรงเรียนนอกระบบตามกฎหมายว่าด้วยโรงเรียนเอกชน เฉพาะประเภทวิชาชีพและประเภทศิลปการกีฬา สำหรับกิจกรรมด้านเศรษฐกิจและการดำเนินชีวิต ได้ผ่อนปรนให้ขยายเวลาการดำเนินการของห้างสรรพสินค้า ศูนย์การค้า คอมมูนิตี้มอลล์ไปเป็นเวลา 21.00 น. อนุญาตให้เปิดศูนย์แสดงสินค้าศูนย์ประชุม หรือสถานที่จัดนิทรรศการ แต่ยังคงจำกัดพื้นที่รวมไม่เกิน 20,000 ตารางเมตร และเปิดได้ถึง 21.00 น.อนุญาตให้เปิดสนามพระเครื่องและศูนย์พระเครื่อง แต่งดเว้นการจัดกิจกรรมที่มีผู้คนมาชุมนุมหนาแน่นและไร้ระเบียบ ขณะที่ร้านเสริมสวย สามารถทำสีผมได้ นอกเหนือจากการตัดผม สระผม แต่ให้บริการรายละไม่เกิน 2 ชั้วโมงและไม่มีผู้นั่งรอในร้าน ศูนย์พัฒนาเด็กเล็ก เด็กก่อนวัยเรียน เปิดเพื่อการปฏิบัติงานของเจ้าหน้าที่ในการนัดหมาย แจกจ่ายเครื่องดื่มและอาหารกลางวัน รวมถึงเตรียมความพร้อมสถานที่ตามมาตรฐานสาธารณสุขสำหรับกิจกรรมด้านการออกกำลังกายและการดูแลสุขภาพ ในส่วนที่เกี่ยวกับคลินิกเวชกรรมเสริมความงาม จะเปิดให้บริการทั้งตัว ยกเว้นใบหน้าที่ต้องใส่หน้ากากอนามัยทั้งผู้ให้และผู้รับบริการ สถานบริการประเภทนวดเพื่อสุขภาพ สปา สถานประกอบการนวดแผนไทย นวดฝ่าเท้า เปิดให้บริการตามปกติ แต่ต้องมีมาตรการกำกับ โดยใช้เวลาไม่เกิน 2 ชั่วโมง ต้องสวมหน้ากากอนามัย และยังคงงดการอบตัว อบสมุนไพร อบไอน้ำ สถานที่ออกกำลังกาย ฟิตเนสอยู่ในห้างหรือนอกห้างสรรพสินค้า ทำกิจกรรมได้ทั้งหมด แต่จำกัดเวลา จำกัดจำนวนผู้เล่นแบบรวมกลุ่มและงดอบตัวอบไอน้ำแบบรวม  สนามกีฬา เพื่อออกกำลังกาย หรือฝึกซ้อม ได้แก่ ฟุตบอล ฟุตซอล บาสเก็ตบอล และวอลเลย์บอล ไม่มีการแข่งขัน มีผู้ร่วมกิจกรรมไม่เกิน 10 คน ไม่นับผู้เล่น สถานที่เล่นโบว์ลิ่ง สเก็ต หรือโรลเลอร์เบลด หรือการละเล่นอื่นๆ ในทำนองเดียวกัน (เฉพาะการออกกำลังกายหรือการฝึกซ้อม) จะเปิดให้บริการ แต่จะจำกัดจำนวนผู้เข้าร่วมกิจกรรม รวมทั้งเวลาในการทำกิจกรรมเช่นเดียวกัน  สถาบันลีลาศ หรือสอนลีลาศ จะเปิดตามปกติ สระน้ำเพื่อการเล่นกีฬาหรือกิจกรรมทางน้ำในบึง เช่น เจ็นสกี ไคท์เซิร์ฟ เครื่องเล่นประเภทบาบาน่าโบ๊ท ต้องไม่เป็นการแข่งขันและจำกัดจำนวนผู้เล่นและจำกัดจำนวนผู้เล่น โรงภาพยนตร์ โรงละคร โรงมหรสพ มีมาตรการควบคุมจำกัดผู้ร่วมกิจกรรมไม่เกิน 200 คน โรงมหรสพแบบเฉพาะลิเก ลำตัด การแสดงพื้นบ้าน งดแสดงดนตรี คอนเสิร์ต และสวนสัตว์ หรือสถานที่จัดแสดงสัตว์ จำกัดผู้ร่วมกิจกรรมแบบรวมกลุ่ม และมีมาตรการควบคุมตามที่รัฐบาลกำหนด พร้อมย้ำว่า แม้จะมีการผ่อนปรนกิจกรรมที่มีความเสี่ยงสูง แต่ทุกคนยังคงต้องทำมาตรการควบคู่กันทั้งในเรื่องการสวมหน้ากาก การรักษาระยะห่าง การล้างมือส่วนมาตรการบังคับในด้านกฎหมายนั้น เลขาธิการ สมช. กล่าวว่า ยังคงควบคุมมาตรการการเดินทางเข้าอาณาจักรทั้งทางบก ทางน้ำ ทางอากาศในระดับที่มีความเข้มข้น รวมทั้งการห้ามออกนอกเคหะสถาน จะมีการผ่อนปรนตั้งแต่วันที่ 1 มิถุนายน 2563 เป็นเวลา 23.00 น.-03.00 น. ของวันรุ่งขึ้น เช่นเดียวกับการเดินทางข้ามจังหวัด จะอนุญาตให้เดินทางข้ามจังหวัดได้ ภายใต้ข้อกำหนดของทางราชการ แต่จะต้องมีความจำเป็น สำหรับเรื่องสถานศึกษา จะไปหารือในรายละเอียดอีกครั้ง พร้อมย้ำถึงเหตุผลที่ยังคงใช้มาตรการเคอร์ฟิว เพื่อป้องกันการมั่วสุม หรือการทำสิ่งผิดกฎหมาย เป็นสาเหตุการแพร่ระบาดได้ง่าย ดังนั้นจึงจำเป็นต้องมีมาตรการมากำกับดูแล อย่างไรก็ตาม มาตรการทั้งหมด เป็นมาตรการกลางที่ออกโดย ศบค ทุกจังหวัดต้องปฏิบัติ แต่หากในแต่ละจังหวัดมีสถานการณ์แตกต่างกัน ผู้ว่าราชการจังหวัดสามารถกำหนดมาตรการเสริมเข้ามาดูแลได้ ทั้งนี้มาตรการผ่อนปรนในระยะที่ 3 นี้ จะมีการประกาศในราชกิจจานุเบกษา ซึ่งจะมีผลบังคับใช้ในวันที่ 1 มิถุนายนนี้